               COMISIA EUROPEANĂ
            Bruxelles, 9.2.2021
            COM(2021) 64 final
            2021/0034(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte în ceea ce privește data la care încetează aplicarea cu titlu provizoriu a Acordului comercial și de cooperare

               EXPUNERE DE MOTIVE

               1.Obiectul propunerii

               Comisia propune Consiliului să stabilească poziția care urmează să fie adoptată în numele Uniunii în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „Acordul comercial și de cooperare”) în ceea ce privește data la care încetează aplicarea cu titlu provizoriu a Acordului comercial și de cooperare.

               2.Contextul propunerii

               2.1.Acordul comercial și de cooperare

               La 29 decembrie 2020, Consiliul a adoptat Decizia (UE) 2020/2252
                  1
                privind semnarea, în numele Uniunii, și aplicarea cu titlu provizoriu a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Guvernul Regatului Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora.

               Acordul comercial și de cooperare stabilește baza unei relații ample între Uniune și Regatul Unit care implică drepturi și obligații reciproce, acțiuni comune și proceduri speciale.

               Acordul privind securitatea informațiilor este un acord de completare a Acordului comercial și de cooperare, legat intrinsec de acesta din urmă în special în ceea ce privește data de la care începe să se aplice și data încetării.

               În temeiul articolului 12 alineatul (1) din Decizia (UE) 2020/2252 a Consiliului, astfel cum au convenit părțile la articolul FINPROV.11 alineatul (2) din Acordul comercial și de cooperare, acordurile se aplică cu titlu provizoriu de la 1 ianuarie 2021, până la finalizarea procedurilor necesare pentru intrarea lor în vigoare.

               2.2.Decizia avută în vedere a Consiliului de parteneriat

               În temeiul articolului FINPROV.11 alineatul (2) din Acordul comercial și de cooperare, aplicarea provizorie încetează la una dintre următoarele date, oricare dintre acestea survine mai întâi:

               (a) 28 februarie 2021 sau o altă dată stabilită de Consiliul de parteneriat instituit în temeiul articolului INST.1 din acord sau

               (b) prima zi a lunii următoare celei în care ambele părți și-au notificat reciproc îndeplinirea cerințelor și procedurilor interne pentru a-și exprima consimțământul de a-și asuma obligații.

               Având în vedere timpul de care au nevoie Parlamentul European și Consiliul pentru a examina în mod corespunzător acordurile în toate cele 24 de limbi autentice, Uniunea nu va fi în măsură să încheie Acordul comercial și de cooperare înainte de 28 februarie 2021.

               Prin urmare, Consiliul de parteneriat ar trebui să stabilească o dată ulterioară datei de 28 februarie 2021 pentru încheierea aplicării provizorii, ținând seama de timpul necesar pentru finalizarea revizuirii de către experții juriști-lingviști și pentru autentificarea tuturor versiunilor lingvistice ale acordului.

               Scopul deciziei avute în vedere de Consiliul de parteneriat, pentru care ar trebui determinată poziția Uniunii, este de a stabili o astfel de dată.

               3.Poziția care urmează să fie luată în numele Uniunii

               Având în vedere data prevăzută pentru punerea la dispoziție a acordurilor în toate cele 24 de limbi autentice, data ar trebui să fie 30 aprilie 2021.

               Prin urmare, poziția Uniunii ar trebui să fie sprijinirea adoptării de către Consiliul de parteneriat, în temeiul articolului FINPROV.11 alineatul (2) litera (a) din Acordul comercial și de cooperare, a unei decizii prin care să se stabilească faptul că 30 aprilie 2021 este noua dată finală pentru aplicarea provizorie, în conformitate cu proiectul de decizie anexat la prezenta propunere.

               4.Temei juridic

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii ale Consiliului de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Decizia pe care Consiliul de parteneriat este invitat să o adopte este un act cu efecte juridice.

               Actul avut în vedere nu aduce modificări sau completări cadrului instituțional al Acordului comercial și de cooperare.

               În consecință, temeiul juridic procedural al propunerii de decizie este articolul 218 alineatul (9) din TFUE.

               Obiectivul unic și conținutul actului avut în vedere se referă la stabilirea poziției Uniunii la data la care încetează aplicarea provizorie. Acordul comercial și de cooperare a fost semnat în temeiul articolului 217 din TFUE.

               Prin urmare, temeiul juridic al deciziei propuse ar trebui să fie articolul 217 din TFUE, coroborat cu articolul 218 alineatul (9).

               5.Publicarea actului avut în vedere

               Întrucât scopul deciziei Consiliului de parteneriat este de a amâna data la care încetează aplicarea cu titlu provizoriu, este oportun ca decizia Consiliului de parteneriat să fie publicată în Jurnalul Oficial al Uniunii Europene după adoptare.

               2021/0034 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte în ceea ce privește data la care încetează aplicarea cu titlu provizoriu a Acordului comercial și de cooperare

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)La 29 decembrie 2020, Consiliul a adoptat Decizia (UE) 2020/2252
                  2
                privind semnarea, în numele Uniunii, și aplicarea cu titlu provizoriu a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte („Acordul comercial și de cooperare”) și a Acordului dintre Uniunea Europeană și Guvernul Regatului Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora („Acordul privind securitatea informațiilor”) (denumite în continuare împreună „acordurile”).

               (2)Acordul privind securitatea informațiilor este un acord de completare a Acordului comercial și de cooperare, legat intrinsec de acesta din urmă în special în ceea ce privește data de la care începe să se aplice și data încetării.

               (3)În temeiul articolului 12 alineatul (1) din Decizia (UE) 2020/2252, astfel cum au convenit părțile la articolul FINPROV.11 alineatul (2) din Acordul comercial și de cooperare, acordurile se aplică cu titlu provizoriu de la 1 ianuarie 2021, până la finalizarea procedurilor necesare pentru intrarea lor în vigoare.

               (4)În temeiul articolului FINPROV.11 alineatul (2) din Acordul comercial și de cooperare, aplicarea provizorie încetează la una dintre următoarele date, oricare dintre acestea survine mai întâi: (a) 28 februarie 2021 sau o altă dată stabilită de Consiliul de parteneriat instituit în temeiul articolului INST.1 din Acordul comercial și de cooperare sau (b) prima zi a lunii următoare celei în care ambele părți și-au notificat reciproc îndeplinirea cerințelor și procedurilor interne pentru a-și exprima consimțământul de a-și asuma obligații.

               (5)Având în vedere timpul de care au nevoie Parlamentul European și Consiliul pentru a examina în mod corespunzător acordurile în toate cele 24 de limbi autentice, Uniunea nu va fi în măsură să încheie Acordul comercial și de cooperare înainte de 28 februarie 2021.

               (6)Prin urmare, Consiliul de parteneriat ar trebui să stabilească o dată ulterioară la care să înceteze aplicarea provizorie, ținând seama de momentul în care toate versiunile lingvistice vor fi fost revizuite și autentificate. Având în vedere data prevăzută pentru punerea la dispoziție a acordurilor în toate cele 24 de limbi autentice, Consiliul de parteneriat ar trebui să stabilească că această dată este 30 aprilie 2021.

               (7)Este, așadar, oportun să se stabilească poziția care urmează să fie luată în numele Uniunii în cadrul Consiliului de parteneriat.

               (8)Pentru a permite aplicarea promptă a măsurilor prevăzute în prezenta decizie, aceasta ar trebui să intre în vigoare la data adoptării,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Consiliului de parteneriat instituit prin articolul INST.1 din Acordul comercial și de cooperare, cu privire la o decizie care urmează să fie adoptată în conformitate cu FINPROV.11 alineatul (2) litera (a) din acord, se bazează pe proiectul de decizie a Consiliului de parteneriat, anexat la prezenta decizie.

               Articolul 2

               Decizia Consiliului de parteneriat se publică în Jurnalul Oficial al Uniunii Europene.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 444, 31.12.2020, p. 2.

                     (2)

                        Decizia (UE) 2020/2252 a Consiliului din 29 decembrie 2020 privind semnarea, în numele Uniunii, și aplicarea cu titlu provizoriu a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Guvernul Regatului Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 444, 31.12.2020, p. 2).

    ---documentbreak---

               COMISIA EUROPEANĂ
            Bruxelles, 9.2.2021
            COM(2021) 64 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte în ceea ce privește data la care încetează aplicarea cu titlu provizoriu a Acordului comercial și de cooperare

               ANEXĂ

               Decizia nr. 1/2021 a Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte

               din...

               privind data la care încetează aplicarea provizorie a Acordului comercial și de cooperare

               CONSILIUL DE PARTENERIAT,

               având în vedere Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte
                  1
                („Acordul comercial și de cooperare”), în special articolul FINPROV.11 alineatul (2) litera (a),

               întrucât:

               (1)În temeiul articolului FINPROV.11 alineatul (2) din Acordul comercial și de cooperare, părțile au convenit să aplice acordul cu titlu provizoriu de la 1 ianuarie 2021, cu condiția ca, înainte de această dată, să își notifice reciproc că și-au îndeplinit cerințele și procedurile interne necesare pentru aplicarea cu titlu provizoriu. Aplicarea provizorie încetează la una dintre următoarele date, oricare dintre acestea survine mai întâi: (a) 28 februarie 2021 sau o altă dată decisă de Consiliul de parteneriat sau (b) prima zi a lunii următoare celei în care ambele părți și-au notificat reciproc îndeplinirea cerințelor și procedurilor interne pentru a-și exprima consimțământul de a-și asuma obligații.

               (2)Întrucât, din cauza cerințelor procedurale interne, Uniunea Europeană nu va fi în măsură să încheie Acordul comercial și de cooperare până la 28 februarie 2021, Consiliul de parteneriat ar trebui să stabilească data de 30 aprilie 2021 ca dată la care încetează aplicarea cu titlu provizoriu în temeiul articolului FINPROV.11 alineatul (2) litera (a),

               ADOPTĂ PREZENTA DECIZIE:

               Articolul 1

               Data la care aplicarea provizorie încetează în temeiul articolului FINPROV.11 alineatul (2) litera (a) din Acordul comercial și de cooperare este 30 aprilie 2021.

               Articolul 2

               Prezenta decizie intră în vigoare la data adoptării.

               Adoptată la …,

               Pentru Consiliul de parteneriat,

               Copreședinții

                     (1)

                        JO L 444, 31.12.2020, p. 14.


               COMISIA EUROPEANĂ
            Bruxelles, 3.11.2021
            COM(2021) 671 final
            2021/0352(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul celei de a 32-a adunări a Organizației Maritime Internaționale (OMI) referitor la adoptarea modificărilor aduse orientărilor în conformitate cu Sistemul armonizat de inspecții și de certificare

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care trebuie adoptată în numele Uniunii cu ocazia celei de a 32-a adunări a Organizației Maritime Internaționale (OMI), care se va desfășura virtual între 6 și 15 decembrie 2021.

               În cursul celei de a 32-a adunări (A 32), se preconizează adoptarea proiectului de orientări pentru inspecții în conformitate cu Sistemul armonizat de inspecții și de certificare (HSSC), 2021 și abrogarea Rezoluției Adunării (A.1140(31), prin care Adunarea OMI, în cea de a 31-a adunare, a adoptat orientările pentru inspecții în conformitate cu Sistemul armonizat de inspecții și de certificare (HSSC), 2019.

               2.Contextul propunerii

               2.1.Convenția privind Organizația Maritimă Internațională

               Convenția privind Organizația Maritimă Internațională (OMI) instituie OMI. Scopul OMI este de a oferi un forum de cooperare în domeniul reglementărilor și al practicilor referitoare la aspectele tehnice de toate tipurile care afectează transportul maritim în cadrul comerțului internațional. De asemenea, OMI urmărește să încurajeze adoptarea generală a celor mai înalte standarde posibile în materie de siguranță maritimă, de eficiență a navigației și de prevenire și control al poluării marine cauzate de nave, promovând condiții de concurență echitabile. Totodată, ea își propune să abordeze și aspectele administrative și juridice conexe.

               Convenția a intrat în vigoare la 17 martie 1958.

               Toate statele membre sunt părți la Convenție.

               2.2.Organizația Maritimă Internațională

               Organizația Maritimă Internațională (OMI) este agenția specializată a Organizației Națiunilor Unite, responsabilă cu siguranța și securitatea transportului maritim și cu prevenirea poluării marine de către nave. Aceasta este autoritatea mondială responsabilă cu stabilirea standardelor în ceea ce privește siguranța, securitatea și performanța de mediu a transportului maritim internațional. Rolul său principal constă în crearea unui cadru de reglementare echitabil și eficace pentru industria transportului maritim, care să fie adoptat și pus în aplicare la nivel mondial.

               OMI este deschisă tuturor statelor și toate statele membre ale UE sunt membre ale OMI. Relațiile dintre UE și OMI se bazează, în special, pe Acordul din 1974 de cooperare și colaborare între Organizația Interguvernamentală Consultativă pentru Navigație Maritimă (Inter-Governmental Maritime Consultative Organisation, IMCO) și Comisia Comunităților Europene.

               Adunarea OMI este organul de conducere al organizației. Adunarea constă din toate statele membre ale OMI, are loc o dată la doi ani și poate adopta măsuri convenite în toate cele cinci comitete principale ale OMI. Printre aceste cinci comitete se numără Comitetul pentru siguranță maritimă (MSC) și Comitetul pentru protecția mediului marin (MEPC).

               2.3.Actul avut în vedere de Adunarea OMI

               Între 6 și 15 decembrie 2021, în cursul celei de a 32-a sesiuni, adunarea va adopta modificările aduse orientărilor pentru inspecții în conformitate cu Sistemul armonizat de inspecții și de certificare.

               Scopul modificărilor avute în vedere este de a actualiza orientările pentru a reflecta cerințele care decurg din modificările aduse instrumentelor obligatorii relevante care intră în vigoare până la 31 decembrie 2021 inclusiv.

               3.Poziția care trebuie adoptată în numele Uniunii

               3.1.Adoptarea orientărilor pentru inspecții în conformitate cu Sistemul armonizat de inspecții și de certificare, 2021, și abrogarea A.1140(31)

               Subcomitetul pentru punerea în aplicare de către statele de pavilion, predecesorul subcomitetului pentru punerea în aplicare a instrumentelor OMI (subcomitetul III), a fost de acord să revizuiască în mod continuu orientările pentru inspecții. Prin urmare, orientările pentru inspecții sunt actualizate în cadrul fiecărei sesiuni a Adunării OMI. Ultima versiune a orientărilor pentru inspecții este inclusă în rezoluția A.1140(31) și a fost adoptată în cadrul celei de a 31-a sesiuni a adunării din 2019.

               În cadrul celei de a 6-a sesiuni, subcomitetul III a instituit Grupul de corespondență pentru revizuirea orientărilor pentru inspecții în conformitate cu HSSC și lista neexhaustivă de obligații care decurg din instrumentele relevante pentru Codul de punere în aplicare a instrumentelor OMI (Codul III), sub coordonarea Chinei. Acest lucru a fost realizat în același mod în cadrul sesiunilor anterioare ale subcomitetului III.

               Grupul de corespondență a fost invitat să continue elaborarea de proiecte de modificare a orientărilor pentru inspecții. Acestea decurg din modificările aduse instrumentelor obligatorii relevante care intră în vigoare până la 31 decembrie 2021 inclusiv, ținând seama de rezultatul sesiunilor MEPC și MSC. Adoptarea orientărilor pentru inspecții în conformitate cu HSSC și revocarea rezoluției A.1140(31), care conține actualele orientări, va fi aprobată în cadrul celei de a 104-a sesiuni a MSC și a celei de a 77-a sesiuni a MEPC. După aprobarea de către ambele comitete, proiectul de rezoluție va fi transmis către A 32 spre adoptare.

               Revizuirea periodică asigură faptul că orientările pentru inspecții în conformitate cu HSSC rămân actualizate. Actualizarea care urmează să fie adoptată clarifică, printre altele, faptul că bateriile primare expirate, care respectă cerințele de la punctul 12.6 din anexa la Rezoluția MSC.149(77), nu ar putea fi utilizate decât în scopul examinării și verificării funcționării aparatului radiotelefonic UIF de emisie-recepție. Prin urmare, Uniunea trebuie să sprijine aceste modificări, deoarece acestea vor garanta că orientările pentru inspecții iau în considerare noile evoluții.

               3.2.Legislația și competența UE în materie

               Regulamentul (CE) nr. 391/2009
                  1
                stabilește normele și standardele comune pentru organizațiile cu rol de inspecție și control al navelor. Criteriul inclus în anexa I partea B punctul 7 litera (k) din regulament impune unei organizații recunoscute să se asigure că inspecțiile și controalele prevăzute de lege sunt efectuate în conformitate cu orientările privind inspecțiile în temeiul Sistemului armonizat de control și certificare adoptat de OMI.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  2
               .

               Conceptul de „acte cu efecte juridice” include actele care produc efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în discuție

               Adunarea OMI este un organism creat printr-un acord, și anume prin Convenția privind Organizația Maritimă Internațională.

               Actul pe care adunarea este invitată să îl adopte este un act cu efecte juridice. Actul avut în vedere are vocația de a influența în mod decisiv conținutul Regulamentului (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor. Aceasta se datorează faptului că actul impune unei organizații recunoscute să se asigure că inspecțiile și controalele prevăzute de lege sunt efectuate în conformitate cu orientările privind inspecțiile în temeiul Sistemului armonizat de control și certificare adoptat de OMI.

               Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere, cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la transportul maritim. Prin urmare, temeiul juridic material al propunerii de decizie este articolul 100 alineatul (2) din TFUE.

               4.3.Concluzie

               Temeiul juridic al deciziei propuse trebuie să fie articolul 100 alineatul (2) din TFUE coroborat cu articolul 218 alineatul (9) din TFUE.

               2021/0352 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul celei de a 32-a adunări a Organizației Maritime Internaționale (OMI) referitor la adoptarea modificărilor aduse orientărilor în conformitate cu Sistemul armonizat de inspecții și de certificare

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind Organizația Maritimă Internațională („OMI”) a intrat în vigoare la 17 martie 1958.

               (2)OMI este o agenție specializată a Organizației Națiunilor Unite, responsabilă cu siguranța și securitatea transportului maritim și cu prevenirea poluării maritime și atmosferice de către nave. Toate statele membre ale Uniunii sunt membre ale OMI. Uniunea nu este membră a OMI.

               (3)În temeiul articolului 15 litera (j) din acord, Adunarea poate adopta reglementări și orientări adresate membrilor în ceea ce privește siguranța maritimă, prevenirea și controlul poluării marine provenite de la nave și alte aspecte privind efectul transportului maritim asupra mediului marin, atribuite Organizației prin intermediul sau în temeiul unor instrumente internaționale, sau amendamente la astfel de reglementări și orientări care i-au fost prezentate.

               (4)Adunarea OMI, în cursul celei de a 32-a sesiuni care va avea loc între 6 și 15 decembrie 2021, urmează să adopte orientările pentru inspecții din 2021 în conformitate cu Sistemul armonizat de inspecții și de certificare (HSSC) și să abroge Rezoluția Adunării OMI (A.1140(31), care conține orientările pentru inspecții din 2019 în conformitate cu HSSC.

               (5)Este oportun să se stabilească poziția care trebuie adoptată în numele Uniunii în cursul celei de a 32-a sesiuni a Adunării OMI, dat fiind că modificările orientărilor pentru inspecții în conformitate cu HSSC vor avea vocația de a influența în mod decisiv conținutul legislației Uniunii, mai exact al Regulamentului (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor.

               (6)Adoptarea orientărilor pentru inspecții din 2021 în conformitate cu HSSC și revocarea orientărilor pentru inspecții din 2019 în conformitate cu HSSC fac parte dintr-o revizuire periodică. Prin urmare, Uniunea trebuie să sprijine aceste modificări, deoarece acestea vor garanta că orientările pentru inspecții în conformitate cu HSSC rămân actualizate.

               (7)Poziția Uniunii urmează să fie exprimată de statele membre ale Uniunii care sunt membre ale Adunării OMI acționând împreună,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul celei de a 32-a sesiuni a Adunării Organizației Maritime Internaționale („OMI”) este de a aproba adoptarea orientărilor pentru inspecții din 2021 în conformitate cu Sistemul armonizat de inspecții și de certificare (HSSC) astfel cum se prevede în documentul III 7/17/Add.1, secțiunea 8 și anexa 6 și abrogarea în consecință a rezoluției A.1140(31) a Adunării OMI.

               Articolul 2

               Poziția menționată la articolul 1 este exprimată de statele membre ale Uniunii care sunt membre ale Adunării OMI, acționând împreună.

               Articolul 3

               Prezenta decizie se adresează statelor membre.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor; JO L 131, 28.5.2009, p. 11-23.

                     (2)

                        Hotărârea Curții de Justiție din 7 octombrie 2014, cauza Germania/Consiliul, C-399/12, ECLI:EU:C:2014:2258, punctul 64.

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.


               COMISIA EUROPEANĂ
            Bruxelles, 4.11.2021
            COM(2021) 672 final
            2021/0350(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul celei de a 12-a Conferințe ministeriale a Organizației Mondiale a Comerțului

               EXPUNERE DE MOTIVE

               1.Obiectul propunerii

               Prezenta propunere se referă la decizia Consiliului de stabilire a poziției care urmează să fie adoptată în numele Uniunii în cadrul celei de a 12-a Conferințe ministeriale a Organizației Mondiale a Comerțului în legătură cu adoptarea preconizată a mai multor decizii. Prezenta propunere se referă la următoarele domenii:

               1.Subvenții în domeniul pescuitului

               2.Comerț și sănătate

               3.Măsuri legate de proprietatea intelectuală, prevăzute în Acordul TRIPS, în contextul pandemiei de COVID-19 și al altor pandemii

               4.Progrese în materie de transparență în agricultură

               5.Sprijinul intern acordat agriculturii

               6.Deținerea de stocuri publice în scopul securității alimentare

               7.Restricții la export în domeniul agriculturii, inclusiv scutirea de la restricțiile la export din cadrul Programului Alimentar Mondial

               8.Concurență la export în domeniul agriculturii

               9.Acces pe piață în sectorul agricol

               10.Mecanism special de salvgardare (MSS) în domeniul agriculturii

               11.Reexaminarea Înțelegerii privind dispozițiile referitoare la administrarea contingentelor tarifare pentru produsele agricole (Decizia de la Bali privind contingentele tarifare)

               12.Bumbac

               13.Țări cel mai puțin dezvoltate și tratament special și diferențiat

               14.Notificări

               15.Preocupări legate de comerț

               2.Contextul propunerii

               2.1.Acordul de instituire a Organizației Mondiale a Comerțului („Acordul OMC”)

               Acordul de instituire a Organizației Mondiale a Comerțului (denumit în continuare „Acordul OMC”) urmărește atingerea obiectivelor menționate în preambulul acordului. Acordul a intrat în vigoare la 1 ianuarie 1995.

               Uniunea Europeană (UE) este parte la acord
                  1
               . Toate cele 27 de state membre ale UE sunt și ele părți la acord. OMC poate lua decizii în conformitate cu procedurile prevăzute în Acordul OMC.

               2.2.Conferința ministerială a Organizației Mondiale a Comerțului

               Conferința ministerială este cel mai înalt organism decizional al OMC, acesta întrunindu-se cel puțin o dată la doi ani. În practică, deciziile sunt luate prin consens.

               Următoarea reuniune a Conferinței ministeriale va avea loc la Geneva, în Elveția (30 noiembrie - 3 decembrie 2021).

               2.3.Actele avute în vedere de Conferința ministerială a OMC

               La 3 decembrie, se preconizează că cea de a 12-a Conferință ministerială a OMC („CM12”) va adopta mai multe decizii cu privire la:

               1.Subvenții în domeniul pescuitului

               2.Comerț și sănătate

               3.Măsuri legate de proprietatea intelectuală, prevăzute în Acordul TRIPS, în contextul pandemiei de COVID-19 și al altor pandemii

               4.Progrese în materie de transparență în agricultură

               5.Sprijinul intern acordat agriculturii

               6.Deținerea de stocuri publice în scopul securității alimentare

               7.Restricții la export în domeniul agriculturii, inclusiv scutirea de la restricțiile la export din cadrul Programului Alimentar Mondial

               8.Concurență la export în domeniul agriculturii

               9.Acces pe piață în sectorul agricol

               10.Mecanism special de salvgardare (MSS) în domeniul agriculturii

               11.Reexaminarea Deciziei de la Bali privind contingentele tarifare

               12.Bumbac

               13.Țări cel mai puțin dezvoltate și tratament special și diferențiat

               14.Notificări

               15.Preocupări legate de comerț

               3.Poziția care urmează să fie adoptată în numele Uniunii

               Obiectivul prezentei propuneri este de a permite UE să se alăture unui posibil consens în cadrul OMC privind adoptarea de către Conferința ministerială a actelor avute în vedere.

               Deși nu este deocamdată clar dacă, și în ce măsură, membrii OMC vor putea ajunge la un consens, poziția UE în cadrul CM12 trebuie să fie stabilită anticipat de către Consiliu în temeiul articolului 218 alineatul (9) din TFUE
                  2
               .

               Ar trebui remarcat faptul că poziția UE de a sprijini prelungirea moratoriului privind taxele vamale pentru tranzacțiile electronice și de a sprijini o prelungire a moratoriului privind tipurile de plângeri prevăzute la articolul XXIII alineatul (1) literele (b) și (c) din Acordul General pentru Tarife și Comerț din 1994 („plângerile în situația în care nu există o încălcare și plângerile motivate de alte situații”) nu va fi inclusă în prezenta propunere, deoarece Decizia (UE) 2015/2236 a Consiliului din 27 noiembrie 2015 prevede că acest lucru se poate realiza pe durată nelimitată.

               Propunerea actuală acoperă următoarele aspecte în legătură cu care pot fi adoptate decizii:

               ·Subvenții în domeniul pescuitului: Ajungerea la un acord multilateral privind normele de eliminare a anumitor subvenții în domeniul pescuitului este prevăzută în cadrul Obiectivului de dezvoltare durabilă 14, Ținta 6 („ODD 14.6”) al ONU, convenit de șefii de stat în 2015, și în Decizia ministerială a OMC din 13 decembrie 2017 [WT/MIN (17)/64]. Negocierile sunt în curs de desfășurare, iar UE ar trebui să susțină un rezultat convenit de comun acord.

               ·Comerț și sănătate: Discuțiile privind aspectele legate de comerț și sănătate au început în 2020 cu o propunere venită din partea a 13 țări care împărtășesc aceeași viziune („Grupul Ottawa”) în cadrul OMC (OMC/GC/223) din 24 noiembrie 2020 de a conveni asupra unei inițiative în domeniul comerțului și al sănătății ca răspuns la pandemiile actuale și viitoare. UE s-a numărat printre susținătorii inițiali ai inițiativei, care a sugerat o serie de acțiuni legate, în special, de restricțiile la export, de măsurile de facilitare a comerțului și de creșterea transparenței. De asemenea, propunerea a încurajat OMC să coopereze mai strâns cu alte organizații internaționale în activitatea de pregătire pentru situații de criză. În timp, numărul cosponsorilor a crescut la 26. O propunere revizuită de proiect de declarație a Consiliului General a fost prezentată în cadrul OMC la 15 iulie 2021 (WT/GC/W/823) cu privire la răspunsul în materie de politică comercială la pandemia de COVID-19 și la sporirea rezilienței împotriva viitoarelor pandemii. UE ar trebui să susțină un rezultat potențial în acest domeniu privind restricțiile la export, măsurile de facilitare a comerțului, transparența sporită și alte elemente incluse în cea mai recentă propunere de proiect de declarație a Consiliului General. Acesta poate include, de asemenea, un program de lucru al OMC pentru activitatea post-CM12, al cărui obiectiv ar fi acela de a spori reziliența țărilor membre în fața viitoarelor pandemii.

               ·Măsuri legate de proprietatea intelectuală, prevăzute în Acordul TRIPS, în contextul pandemiei de COVID-19 și al altor pandemii Aceste negocieri fac parte din discuțiile în curs din cadrul OMC cu privire la modul în care sistemul comercial poate îmbunătăți accesul global la vaccinuri și la mijloace terapeutice împotriva COVID-19. La 21 mai 2021, o serie de membri ai OMC au transmis Consiliului TRIPS al OMC o comunicare cu o propunere revizuită de derogare de la anumite dispoziții ale Acordului TRIPS pentru prevenirea, limitarea și tratarea COVID-19 (IP/C/W/669/Rev.1). La 4 iunie 2021, UE a prezentat Consiliului General al OMC o comunicare privind răspunsurile urgente în materie de politică comercială la criza provocată de pandemia de COVID-19 (WT/GC/231), iar Consiliului TRIPS al OMC o comunicare intitulată „Răspunsuri urgente în materie de politică comercială la criza provocată de pandemia de COVID-19: proprietatea intelectuală (IP/C/W/680). La 18 iunie 2021, UE a transmis Consiliului TRIPS al OMC o comunicare cu un proiect de declarație privind Acordul TRIPS și sănătatea publică în contextul unei pandemii (IP/C/W/681). Proiectul de declarație urmărește să clarifice sau să faciliteze utilizarea sistemului de licențe obligatorii prevăzut în Acordul TRIPS, pentru ca acesta să funcționeze cât mai eficient posibil în contextul unei pandemii. Având în vedere importanța acestei chestiuni, UE ar trebui să susțină un rezultat în conformitate cu comunicările UE menționate mai sus. În același timp, poziția care urmează să fie adoptată în numele UE ar trebui să fie suficient de flexibilă pentru a ține seama de natura dinamică a procesului în curs desfășurat pe bază de texte, inclusiv în ceea ce privește instrumentul utilizat de Conferința ministerială. În special, UE ar trebui să rămână deschisă față de acceptarea altor elemente menite să consolideze sau să simplifice utilizarea mecanismelor de flexibilitate existente prevăzute în Acordul TRIPS în contextul pandemiei de COVID-19, al altor pandemii sau al altor circumstanțe de extremă urgență legate de sănătatea publică pe care alți membri ai OMC le pot propune.

               ·Progrese în materie de transparență în agricultură: UE este ferm convinsă că propunerea sa (JOB/AG/213) de decizie ministerială privind progresele în materie de transparență în agricultură, cosponsorizată de Canada, Japonia și Statele Unite, ar putea constitui o bază pentru o decizie la CM12. Propunerea include idei de îmbunătățire a transparenței la toate nivelurile în agricultură. Aceasta este o inițiativă importantă pentru CM12, având în vedere că pandemia a reînnoit importanța unei mai mari transparențe și previzibilități a sprijinului agricol și a comerțului. Această inițiativă ar putea fi un element credibil al unei agende privind securitatea alimentară, indicată de directorul general al OMC ca o prioritate pentru CM12.

               ·Sprijinul intern acordat agriculturii: Negocierile privind sprijinul intern care denaturează schimburile comerciale sunt încorporate în articolul 20 din Acordul OMC privind agricultura și au făcut parte din mandatul Agendei de dezvoltare de la Doha (ADD) stipulat în Declarația ministerială de la Doha din 14 noiembrie 2001 [WT/MIN(01)/DEC/1]. Având în vedere divergențele de poziții în cadrul negocierilor, UE consideră drept un posibil rezultat un program de lucru post-CM12 privind o reformă a sprijinului intern care denaturează comerțul.

               ·Deținerea de stocuri publice în scopul securității alimentare: Negocierile urmăresc ajungerea la un acord cu privire la o „soluție definitivă”, îndeplinind astfel obiectivul stabilit în Decizia ministerială de la Bali din 7 decembrie 2013 privind deținerea de stocuri publice în scopul securității alimentare [WT/MIN(13)/38-WT/L/913], astfel cum a fost interpretată prin ulterioara Hotărâre a Consiliului General din 27 noiembrie 2014 (WT/L/939). Acest obiectiv a fost reiterat în Decizia ministerială de la Nairobi din 19 decembrie 2015 [WT/MIN (15)/44-WT/L/979]. Acest aspect poate face parte din programul de lucru privind sprijinul intern.

               ·Restricții la export în domeniul agriculturii: Negocierile privind restricțiile la export în agricultură, inclusiv scutirea de la restricțiile la export din cadrul Programului Alimentar Mondial, au arătat că o mare parte a membrilor OMC sprijină angajamentul de a nu impune astfel de restricții asupra achizițiilor în scopuri umanitare. Având în vedere importanța acestei chestiuni, UE ar trebui să susțină în continuare propunerea de decizie ministerială pe această temă, care ar putea constitui un element important al unui pachet privind securitatea alimentară în cadrul CM12. UE ar trebui să susțină un rezultat convenit de comun acord.

               ·Concurență la export în domeniul agriculturii: Deși considerăm că este necesar să se urmărească îmbunătățirea atât a transparenței, cât și a normelor în domeniul concurenței la export, realitatea negocierilor arată că există doar un interes limitat. Cu toate acestea, există unele șanse de progres în ceea ce privește îmbunătățirea transparenței pentru CM12. Într-adevăr, UE a inclus mai multe idei în acest sens în propunerea noastră cosponsorizată (JOB/AG/213) de decizie ministerială privind progresele în materie de transparență în agricultură. Tot în domeniul concurenței la export, o reexaminare trienală a Deciziei de la Nairobi privind concurența la export [WT/MIN (15/45)] este în curs de desfășurare în cadrul Comitetului permanent pentru agricultură, astfel cum a fost mandatat la punctul 5 din decizia respectivă. Scopul este de a reexamina normele cuprinse în decizie. S-a convenit amânarea reexaminării până la următoarea reuniune a Comisiei pentru agricultură din martie 2022. Un astfel de acord poate necesita o decizie la nivel ministerial la CM12. UE susține această amânare.

               ·Acces pe piață în sectorul agricol: Discuțiile privind negocierile privind accesul pe piață în sectorul agricol au arătat că nu există un interes sau o șansă realistă de a relansa negocierile privind reducerea taxelor vamale în cadrul OMC în viitorul apropiat. Cu toate acestea, unii dintre membrii OMC au făcut propuneri care vizează lansarea negocierilor post-CM12, inclusiv o propunere în domeniul simplificării tarifare care să conțină calculele echivalentelor ad valorem (Ad Valorem Equivalents – AVEs). UE consideră că elementele de transparență reprezintă singurul rezultat posibil în ceea ce privește accesul pe piață. Aici ar trebui să se includă propunerea (JOB/AG/212) Australiei, Braziliei, Canadei și Ucrainei privind transparența în ceea ce privește modificările tarifare aplicate și tratamentul aplicat mărfurilor în tranzit, pe care UE o susține. UE ar trebui să susțină un rezultat convenit de comun acord.

               ·Mecanism special de salvgardare (MSS) în domeniul agriculturii: Având în vedere divergențele de poziții și lipsa de implicare a membrilor, nu se așteaptă niciun rezultat la CM12. Cu toate acestea, UE are interesul să se asigure că MSS nu este negociat ca un element de sine stătător, ci mai degrabă ca parte a negocierilor mai ample privind accesul pe piață.

               ·Reexaminarea Deciziei de la Bali privind contingentele tarifare Discuțiile privind reexaminarea Înțelegerii privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura [WT/MIN (13)/39, WT/L/914] ar trebui să ajungă la un rezultat până la 31 decembrie 2021. Actuala sferă de aplicare inegală a deciziei de exceptare a SUA și a țărilor în curs de dezvoltare de la mecanismul în caz de subutilizare nu este acceptabilă. Având în vedere discuțiile care au loc în cadrul Comitetului permanent pentru agricultură, este posibil să se ia în considerare un rezultat la nivelul Consiliului General în locul unui rezultat ministerial. UE ar trebui să sprijine un rezultat convenit de comun acord.

               ·Bumbacul: Având în vedere divergențele de poziții în cadrul negocierilor, cel mai probabil rezultat pentru CM12 ar fi o serie de progrese în materie de transparență. Într-adevăr, UE a inclus o idee privind transparența în sectorul bumbacului în propunerea cosponsorizată (JOB/AG/213) de decizie ministerială privind progresele în materie de transparență în agricultură.

               ·Țări cel mai puțin dezvoltate și tratament special și diferențiat: Negocierile cu privire la dispozițiile privind tratamentul special și diferențiat fac parte din ADD, iar un posibil rezultat la CM12 poate clarifica dispozițiile existente sau poate acorda un tratament special și diferențiat suplimentar grupului țărilor cel mai puțin dezvoltate și, eventual, altor membri vulnerabili ai OMC. Având în vedere importanța acestei chestiuni, UE ar trebui să susțină un rezultat convenit de comun acord.

               ·Notificări: Având în vedere necesitatea de a îmbunătăți transparența și conformitatea cu cerințele de notificare existente, UE a prezentat o propunere de decizie a Consiliului general privind procedurile de îmbunătățire a transparenței și de îmbunătățire a respectării cerințelor de notificare în temeiul acordurilor OMC (JOB/GC/204/Rev.7). Negocierile sunt în curs de desfășurare, iar UE ar trebui să susțină un rezultat convenit de comun acord.

               ·Preocupări legate de comerț: Urmărind să consolideze eficacitatea activității consiliilor și comitetelor permanente ale OMC, în special în ceea ce privește tratarea preocupărilor legate de comerț, UE a prezentat OMC o propunere de decizie a Consiliului General privind orientări procedurale pentru consiliile și comitetele OMC care abordează preocupările legate de comerț (WT/GC/W/777/Rev.6). Negocierile sunt în curs de desfășurare, iar UE ar trebui să susțină un rezultat convenit de comun acord.

               Întrucât în prezent sunt în curs negocieri referitoare la toate elementele menționate mai sus, Comisia se așteaptă ca Consiliul să ia decizia privind poziția UE față de rezultatul negocierilor după ce situația textelor relevante va deveni clară, chiar în timpul Conferinței ministeriale.

               Inițiativa este pe deplin compatibilă cu dispozițiile existente în domeniul de politică. Au fost elaborate decizii similare pentru conferințele ministeriale precedente ale OMC, inclusiv, cel mai recent, pentru cea de a 11-a Conferință ministerială a OMC din 2017.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în discuție

               Conferința ministerială a OMC este un organism instituit printr-un acord (și anume prin Acordul OMC) care, în conformitate cu articolul IV alineatul (1) din Acordul OMC, are autoritatea de a lua decizii cu privire la totalitatea aspectelor acoperite de oricare dintre acordurile comerciale multilaterale, inclusiv autoritatea de a lua decizii cu efecte juridice.

               Actele avute în vedere menționate anterior constituie acte cu efecte juridice, întrucât pot aduce atingere drepturilor și obligațiilor Uniunii.

               Actele avute în vedere nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul și conținutul principal al actelor avute în vedere se referă la politica comercială comună, întrucât posibilele decizii privind ADD avute în vedere intră sub incidența acesteia.

               Temeiul juridic material al propunerii de decizie este, prin urmare, articolul 207 din TFUE.

               4.3.Concluzie

               Temeiul juridic al propunerii de decizie ar trebui să fie articolul 207 din TFUE coroborat cu articolul 218 alineatul (9) din TFUE.

               2021/0350 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul celei de a 12-a Conferințe ministeriale a Organizației Mondiale a Comerțului

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de la Marrakesh de instituire a Organizației Mondiale a Comerțului (denumit în continuare „Acordul OMC”) a fost încheiat de către Uniune prin Decizia 94/800/CE a Consiliului din 22 decembrie 1994
                  4
                și a intrat în vigoare la 1 ianuarie 1995.

               (2)În temeiul articolelor IV:1 și IX:1 din Acordul OMC, Conferința ministerială a Organizației Mondiale a Comerțului („OMC”) poate adopta decizii prin consens.

               (3)Conferința ministerială a OMC, în cadrul celei de a 12-a reuniuni a sale din 30 noiembrie – 3 decembrie 2021, poate adopta decizii privind subvențiile în domeniul pescuitului, comerțul și sănătatea, măsurile legate de proprietatea intelectuală, prevăzute în Acordul TRIPS, în contextul pandemiei de COVID-19 și al altor pandemii, progresele în materie de transparență în agricultură, sprijinul intern în agricultură, deținerea de stocuri publice în scopul securității alimentare, restricțiile la export în domeniul agriculturii, inclusiv scutirea de la restricțiile la export din cadrul Programului Alimentar Mondial, concurența la export în domeniul agriculturii, accesul pe piață în sectorul agricol, mecanismul special de salvgardare (MSS) în domeniul agriculturii, reexaminarea Deciziei de la Bali privind contingentele tarifare, bumbacul, țările cel mai puțin dezvoltate și tratamentul special și diferențiat, notificări și preocupări legate de comerț.

               (4)Este oportun să se stabilească poziția care urmează să fie luată, în numele Uniunii, în cadrul Conferinței ministeriale a OMC, întrucât deciziile vor avea caracter obligatoriu pentru Uniune.

               (5)Negocierile privind subvențiile în domeniul pescuitului fac parte din Agenda de dezvoltare de la Doha (ADD) și au fost identificate ca o prioritate în cadrul Obiectivului de dezvoltare durabilă 14, Ținta 6 („ODD 14.6”) al ONU, convenit de șefii de stat în 2015, și în Decizia ministerială a OMC din 13 decembrie 2017 [WT/MIN (17)/64]. Având în vedere importanța acestei probleme pentru comerț și dezvoltarea durabilă și faptul că Uniunea a fost unul dintre inițiatori, Uniunea ar trebui să susțină un rezultat convenit de comun acord.

               (6)Discuțiile privind aspectele legate de comerț și sănătate au început în 2020 cu o propunere venită din partea a 13 țări care împărtășesc aceeași viziune (așa-numitul „Grup Ottawa”) în cadrul OMC (OMC/GC/223) din 24 noiembrie 2020 de a conveni asupra unei inițiative în domeniul comerțului și al sănătății ca răspuns la pandemiile actuale și viitoare. UE s-a numărat printre susținătorii inițiali ai inițiativei. O propunere revizuită de proiect de declarație a Consiliului General a fost prezentată în cadrul OMC la 15 iulie 2021 (WT/GC/W/823) cu privire la răspunsul politicii comerciale la pandemia de COVID-19 și la sporirea rezilienței împotriva viitoarelor pandemii. Având în vedere importanța acestei chestiuni, Uniunea ar trebui să susțină un rezultat în acest domeniu.

               (7)Negocierile privind măsurile legate de proprietatea intelectuală, prevăzute în Acordul TRIPS, în contextul unei pandemii, inclusiv al pandemiei de COVID-19, fac parte din discuțiile în curs din cadrul OMC cu privire la modul în care sistemul comercial poate îmbunătăți accesul global la vaccinuri și mijloace terapeutice împotriva COVID-19. La 21 mai 2021, o serie de membri ai OMC au transmis Consiliului TRIPS al OMC o comunicare cu o propunere revizuită de derogare de la anumite dispoziții ale Acordului TRIPS pentru prevenirea, limitarea și tratarea COVID-19 (IP/C/W/669/Rev.1). La 4 iunie 2021, Uniunea a prezentat Consiliului General al OMC o comunicare privind răspunsurile urgente în materie de politică comercială la criza provocată de pandemia de COVID-19 (WT/GC/231), iar Consiliului TRIPS al OMC o comunicare intitulată „Răspunsuri urgente în materie de politică comercială la criza provocată de pandemia de COVID-19: proprietatea intelectuală (IP/C/W/680). La 18 iunie 2021, UE a transmis Consiliului TRIPS al OMC o comunicare cu un proiect de declarație privind Acordul TRIPS și sănătatea publică în contextul unei pandemii (IP/C/W/681), care vizează clarificarea sau facilitarea utilizării sistemului de licențe obligatorii prevăzut în Acordul TRIPS, pentru ca acesta să funcționeze cât mai eficient posibil în contextul unei pandemii. Având în vedere importanța acestei chestiuni, Uniunea ar trebui să susțină un rezultat în conformitate cu comunicările UE menționate mai sus. În același timp, poziția care urmează să fie adoptată în numele UE ar trebui să fie suficient de flexibilă pentru a ține seama de natura dinamică a procesului în curs desfășurat pe bază de texte, inclusiv în ceea ce privește instrumentul utilizat de Conferința ministerială. În special, UE ar trebui să rămână deschisă față de acceptarea altor elemente menite să consolideze sau să simplifice utilizarea mecanismelor de flexibilitate existente prevăzute în Acordul TRIPS în contextul pandemiei de COVID-19, al altor pandemii sau al altor circumstanțe de extremă urgență legate de sănătatea publică pe care alți membri ai OMC le pot propune.

               (8)Negocierile privind îmbunătățirea transparenței în agricultură ca aspect transversal au câștigat din nou atenție în timpul pandemiei de COVID-19 datorită contribuției sale la menținerea fluxurilor comerciale deschise. Transparența este un element esențial pentru obligațiile de monitorizare în temeiul Acordului privind agricultura, pentru informarea cu privire la negocieri și pentru asigurarea unor piețe agricole și a unor schimburi comerciale echitabile, eficace și reziliente. Având în vedere importanța acestei chestiuni, Uniunea, împreună cu Canada, Japonia și Statele Unite au prezentat o propunere de decizie ministerială privind îmbunătățirea transparenței în agricultură (JOB/AG/213) și, prin urmare, Uniunea ar trebui să susțină un rezultat convenit de comun acord.

               (9)Negocierile privind sprijinul intern care denaturează schimburile comerciale sunt încorporate în articolul 20 din Acordul OMC privind agricultura și au făcut parte din mandatul ADD stipulat în Declarația ministerială de la Doha din 14 noiembrie 2001 [WT/MIN(01)/DEC/1]. Având în vedere divergențele de poziții în cadrul negocierilor, UE consideră drept un posibil rezultat un program de lucru post-CM 12 privind o reformă a sprijinului intern care denaturează comerțul. Având în vedere importanța acestei chestiuni, Uniunea ar trebui să susțină un rezultat convenit de comun acord.

               (10)Negocierile urmăresc ajungerea la un acord cu privire la o „soluție definitivă”, îndeplinind astfel obiectivul stabilit în Decizia ministerială de la Bali din 7 decembrie 2013 privind deținerea de stocuri publice în scopul securității alimentare [WT/MIN(13)/38-WT/L/913], astfel cum a fost interpretată prin ulterioara Hotărâre a Consiliului General din 27 noiembrie 2014 (WT/L/939). Acest obiectiv a fost reiterat în Decizia ministerială de la Nairobi din 19 decembrie 2015 [WT/MIN (15)/44-WT/L/979]. Având în vedere importanța acestei chestiuni, Uniunea ar trebui să susțină un rezultat convenit de comun acord. Acest aspect poate face parte din programul de lucru privind sprijinul intern.

               (11)Negocierile privind restricțiile la export în agricultură, inclusiv scutirea de la restricțiile la export din cadrul Programului Alimentar Mondial, au arătat că o mare parte a membrilor OMC sprijină angajamentul de a nu impune astfel de restricții asupra achizițiilor în scopuri umanitare. Având în vedere propunerea de decizie ministerială pe această temă și faptul că aceasta este un element important al unui pachet privind securitatea alimentară în cadrul CM12, Uniunea ar trebui să susțină un rezultat convenit de comun acord.

               (12)O reexaminare trienală a normelor cuprinse în Decizia de la Nairobi privind concurența la export [WT/MIN (15/45)] este în curs de desfășurare în cadrul Comitetului permanent pentru agricultură, astfel cum a fost mandatat la punctul 5 din decizia respectivă. S-a convenit amânarea reexaminării până la următoarea reuniune a Comisiei pentru agricultură din martie 2022. Un astfel de acord poate necesita o decizie la nivel ministerial la CM12. UE sprijină această amânare. În plus, discuțiile au arătat un anumit interes al membrilor pentru progrese în materie de transparență în domeniul concurenței la export. Într-adevăr, UE a inclus mai multe idei în acest sens în propunerea sa cosponsorizată (JOB/AG/213) de decizie ministerială privind progresele în materie de transparență în agricultură. Având în vedere că Uniunea a fost unul dintre inițiatori, aceasta ar trebui să susțină un rezultat convenit de comun acord.

               (13)Discuțiile referitoare la negocierile privind accesul pe piață în sectorul agricol au arătat că nu există un interes sau o șansă realistă de a relansa negocierile privind reducerea taxelor vamale în cadrul OMC în viitorul apropiat. Cu toate acestea, unii dintre membrii OMC au făcut propuneri care vizează lansarea negocierilor post-CM12, inclusiv o propunere în domeniul simplificării tarifare care să conțină calculele echivalentelor ad valorem (Ad Valorem Equivalents – AVEs). UE consideră că elementele de transparență reprezintă singurul rezultat posibil în ceea ce privește accesul pe piață. Aici ar trebui să se includă propunerea (JOB/AG/212) Australiei, Braziliei, Canadei și Ucrainei privind transparența în ceea ce privește modificările tarifare aplicate și tratamentul aplicat mărfurilor în tranzit, pe care UE o susține. Uniunea ar trebui să susțină un rezultat convenit de comun acord.

               (14)Discuțiile privind mecanismul special de salvgardare (MSS) în agricultură au continuat în conformitate cu propunerile aflate în discuție și cu Decizia ministerială de la Nairobi [WT/MIN (15)/43 – WT/L/978]. Având în vedere divergențele de poziții și lipsa de implicare a membrilor, nu se așteaptă niciun rezultat la CM12. Cu toate acestea, UE are interesul să se asigure că MSS nu este negociat ca un element de sine stătător. Prin urmare, Uniunea ar trebui să susțină un rezultat privind MSS numai dacă acesta face parte din negocierile mai ample privind accesul pe piață.

               (15)Discuțiile privind reexaminarea Înțelegerii privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura [WT/MIN (13)/39, WT/L/914] ar trebui să ajungă la un rezultat până la 31 decembrie 2021. Actuala sferă de aplicare inegală a deciziei de exceptare a SUA și a țărilor în curs de dezvoltare de la mecanismul în caz de subutilizare nu este acceptabilă. Având în vedere discuțiile care au loc în cadrul Comitetului permanent pentru agricultură, este posibil să se ia în considerare un rezultat la nivelul Consiliului General în locul unui rezultat ministerial. Uniunea ar trebui să susțină un rezultat convenit de comun acord.

               (16)Discuțiile privind bumbacul au continuat în cadrul stabilit la punctele 5, 6 și 7 din Decizia ministerială de la Bali privind bumbacul [WT/MIN(13)/41 – WT/L/916] și la punctul 14 din Decizia ministerială de la Nairobi privind bumbacul [WT/MIN(15)/46 – WT/L/981]. Având în vedere divergențele de poziții în cadrul negocierilor, cel mai probabil rezultat pentru CM12 ar putea fi o serie de progrese în materie de transparență. Uniunea ar trebui să susțină un rezultat convenit de comun acord.

               (17)Negocierile cu privire la dispozițiile privind tratamentul special și diferențiat fac parte din ADD, iar un posibil rezultat la CM12 poate clarifica dispozițiile existente sau poate acorda un tratament special și diferențiat suplimentar grupului țărilor cel mai puțin dezvoltate și, eventual, altor membri vulnerabili ai OMC. Având în vedere importanța acestei chestiuni, Uniunea ar trebui să susțină un rezultat convenit de comun acord.

               (18)Discuțiile privind notificările sunt în curs de desfășurare în cadrul Consiliului General în ceea ce privește propunerile de decizie a Consiliului general privind procedurile de îmbunătățire a transparenței și de îmbunătățire a respectării cerințelor de notificare în temeiul acordurilor OMC (JOB/GC/204/Rev.7). Având în vedere importanța îmbunătățirii transparenței și a respectării cerințelor de notificare existente și rolul Uniunii ca unul dintre susținătorii propunerii, Uniunea ar trebui să susțină un rezultat convenit de comun acord în acest domeniu.

               (19)Discuțiile privind preocupările legate de comerț sunt în curs de desfășurare în cadrul Consiliului General în ceea ce privește Decizia privind orientările procedurale pentru consiliile și comitetele OMC care abordează preocupările legate de comerț (WT/GC/W/777/Rev.6). Având în vedere importanța consolidării eficacității activității consiliilor și comitetelor permanente ale OMC, în special în ceea ce privește luarea în considerare a preocupărilor legate de comerț și rolul Uniunii ca unul dintre susținătorii propunerii, Uniunea ar trebui să sprijine un rezultat convenit de comun acord în acest domeniu,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul celei de a 12-a sesiuni a Conferinței Ministeriale a OMC este:

               de a se alătura consensului la care au ajuns membrii OMC în vederea adoptării deciziilor privind subvențiile în domeniul pescuitului, comerțul și sănătatea, măsurile legate de proprietatea intelectuală prevăzute în Acordul TRIPS, în contextul pandemiei de COVID-19 și al altor pandemii, progresele în materie de transparență în agricultură, sprijinul intern în agricultură, deținerea de stocuri publice în scopul securității alimentare, restricțiile la export în domeniul agriculturii, inclusiv scutirea de la restricțiile la export din cadrul Programului Alimentar Mondial, concurența la export în domeniul agriculturii, accesul pe piață în sectorul agricol, mecanismul special de salvgardare (MSS) în domeniul agriculturii, reexaminarea Deciziei de la Bali privind contingentele tarifare
                  5
               , bumbacul, țările cel mai puțin dezvoltate și tratamentul special și diferențiat, notificări și preocupări legate de comerț.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia
                  94/800/CE
                   a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).

                     (2)

                        În măsura în care, contrar așteptărilor actuale, consensul va fi formalizat printr-un acord internațional de modificare a Acordului OMC sau printr-un acord internațional plurilateral între anumiți membri ai OMC, Comisia va face propunerile necesare în conformitate cu articolul 218 alineatul (6) din TFUE, după adoptarea textelor și deschiderea lor pentru acceptare de către CM12 sau de către membrii OMC în cauză în cursul CM12.

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 - 64.

                     (4)

                        JO L 336, 23.12.1994, p. 1.

                     (5)

                        Având în vedere articolul IV alineatul (2) a doua teză din Acordul OMC, aceasta include un posibil consens la care au ajuns membrii OMC cu privire la adoptarea unei decizii cu privire la reexaminarea Înțelegerii privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura [WT/MIN (13)/39, WT/L/914] [Decizia de la Bali privind contingentele tarifare] în cadrul unei reuniuni a Consiliului General.


               COMISIA EUROPEANĂ
            Bruxelles, 4.11.2021
            COM(2021) 673 final
            2021/0351(NLE)

            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 32 la Acordul privind SEE privind modalitățile financiare de punere în aplicare a articolului 82
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Prezenta propunere vizează decizia de stabilire a poziției care urmează să fie adoptată în numele Uniunii Europene în cadrul Comitetului mixt al SEE referitor la modificarea Protocolului 32 la Acordul dintre Comunitatea Europeană și Spațiul Economic European („Acordul privind SEE”) privind modalitățile financiare de punere în aplicare a articolului 82 din Acordul privind SEE. Aceasta modifică normele aplicabile participării statelor AELS care fac parte din SEE (Norvegia, Islanda și Liechtenstein) la programele Uniunii pentru a ține seama de particularitățile cadrului financiar multianual pentru perioada 2021-2027 în ceea ce privește impactul retragerii Regatului Unit din Uniunea Europeană asupra contribuției financiare a statelor AELS care fac parte din SEE la bugetul UE.

               2.Contextul propunerii

               2.1.Acordul privind SEE

               Acordul privind SEE urmărește promovarea unei consolidări continue și echilibrate a relațiilor comerciale și economice dintre Uniunea Europeană, Islanda, Liechtenstein și Norvegia, în condiții de concurență egale, precum și respectarea acelorași norme, în vederea creării unui Spațiu Economic European omogen, denumit în continuare „SEE”. Acordul privind SEE garantează drepturi și obligații egale în cadrul pieței interne pentru persoanele fizice și operatorii economici din SEE. Acesta prevede introducerea legislației UE care vizează cele patru libertăți – libera circulație a mărfurilor, a serviciilor, a persoanelor și a capitalurilor – în toate cele 30 de state ale SEE. În plus, Acordul privind SEE reglementează cooperarea și în alte domenii importante, cum ar fi cercetarea și dezvoltarea, educația, politica socială, mediul, protecția consumatorilor, turismul și cultura, denumite colectiv „politici de sprijin și orizontale”.

               Articolul 82 din Acordul privind SEE definește normele care ar trebui să se aplice contribuției financiare a statelor AELS care fac parte din SEE atunci când participă la programele Uniunii. Protocolul 32 la Acordul privind SEE definește în mai mare detaliu normele care ar trebui să se aplice în ceea ce privește modalitățile financiare de punere în aplicare a articolului 82.

               2.2.Comitetul mixt al SEE

               Comitetul mixt al SEE a fost instituit în temeiul articolului 92 din Acordul privind SEE. Comitetul mixt al SEE este format din reprezentanți ai părților contractante și poate lua decizii prin acord între Uniune, pe de o parte, și statele AELS care fac parte din SEE, care se exprimă la unison. pe de altă parte.

               Comitetul mixt are responsabilitatea de a asigura punerea în aplicare și funcționarea eficace a acordului. În acest sens, efectuează schimburi de opinii și de informații și ia decizii în cazurile prevăzute în Acordul privind SEE și referitor la protocoalele la acesta. În acest scop, în temeiul articolului 98 din acord, Protocolul 32 poate fi modificat printr-o decizie a Comitetului mixt al SEE, în conformitate cu articolul 93 alineatul (2) și cu articolele 99, 100, 102 și 103 din Acordul privind SEE.

               Pentru a garanta securitatea juridică și omogenitatea SEE, Comitetul mixt al SEE ar trebui să ia o decizie cu privire la modificarea anexelor și a protocoalelor pentru a ține seama de evoluția legislației Uniunii. Aceste modificări ar trebui aplicate simultan cu cele introduse în legislația Uniunii și cu respectarea corespunzătoare a procedurilor interne ale părților contractante.

               2.3.Actul avut în vedere al Comitetului mixt al SEE

               Comitetul mixt al SEE trebuie să adopte modificări la Protocolul 32 la Acordul privind SEE („actul avut în vedere”).

               Scopul actului avut în vedere este de a stabili condițiile detaliate de participare a statelor AELS care fac parte din SEE la programele UE pentru a include modificările necesare care decurg din adoptarea unui nou cadru financiar multianual și consecințele bugetare ale retragerii Regatului Unit din Uniune.

               Actul avut în vedere vizează includerea a cinci alineate în Protocolul 32 la Acordul privind SEE:

               Articolul 1 trebuie completat pentru a include următoarele dispoziții:

               ·o dispoziție privind participarea financiară a statelor AELS care fac parte din SEE la creditele înscrise în bugetul UE pentru plățile aferente liniilor de finalizare, ca urmare a retragerii Regatului Unit din Uniune. Liniile de finalizare includ exclusiv plățile aferente angajamentelor semnate în cadrul CFM 2014-2020 pentru care Regatul Unit va continua să își plătească partea până la plata tuturor angajamentelor. Acordul privind SEE nu face nicio diferență între liniile de finalizare și noile linii de programe ale UE, lucru care ar duce la o contribuție mai mare a statelor AELS care fac parte din SEE la bugetul UE decât cea necesară. Ar trebui reamintit faptul că, în cazul extinderilor anterioare, a avut loc un mecanism invers, în urma căruia statele AELS care fac parte din SEE au plătit la bugetul UE o sumă mai mică decât cea necesară. Prin urmare, de la data modificării Protocolului nr. 32, în cazul unei extinderi a UE, acest mecanism nu va mai avea loc, ceea ce va duce la un factor de proporționalitate mai mare pentru liniile de finalizare;

               ·o dispoziție privind includerea creditelor Next Generation EU (NGEU) în calculul contribuției statelor AELS care fac parte din SEE la finanțarea programului Orizont Europa și a mecanismului de protecție civilă al Uniunii, pentru a reflecta majorarea bugetară pentru aceste programe;

               ·două dispoziții suplimentare care clarifică modul în care va fi calculată contribuția statelor AELS care fac parte din SEE în cazul extinderii UE sau al retragerii unui stat membru din Uniune.

               Se adaugă un nou articol 8 pentru a aborda modalitățile financiare de plată a contribuțiilor statelor AELS care fac parte din SEE în ceea ce privește garanțiile bugetare. Specificitatea garanțiilor bugetare nu permite includerea contribuției financiare a statelor AELS care fac parte din SEE în procedura standard utilizată pentru toate celelalte programe ale UE. În schimb, o astfel de contribuție pentru garanțiile bugetare va fi stabilită în acorduri de contribuție specifice.

               Actul avut în vedere va deveni obligatoriu pentru părți în conformitate cu articolul 104 din acord, care prevede că „deciziile luate de Comitetul mixt al SEE în cazurile prevăzute în prezentul acord, cu excepția cazului în care se prevede altfel în acestea, sunt, la data intrării în vigoare, obligatorii pentru părțile contractante, care iau măsurile necesare pentru a asigura punerea lor în aplicare”. În plus, în conformitate cu articolul 119 din acord, „anexele și actele prevăzute în acestea, adaptate în sensul prezentului acord, precum și protocoalele fac parte integrantă din prezentul acord.”

               În temeiul articolului 103 din acord, „în cazul în care, la momentul expirării unei perioade de șase luni de la decizia Comitetului mixt al SEE, notificarea nu a avut loc, decizia Comitetului mixt al SEE se aplică provizoriu până la îndeplinirea cerințelor constituționale, cu excepția cazului în care o parte contractantă notifică faptul că aplicarea provizorie nu poate avea loc. În acest din urmă caz sau dacă o parte contractantă notifică neratificarea unei decizii a Comitetului mixt al SEE, suspendarea prevăzută la articolul 102 alineatul (5) intră în vigoare la o lună după notificarea respectivă, dar în nici un caz mai devreme de data la care actul CE corespunzător este pus în aplicare în cadrul Comunității.”

               3.Poziția care urmează să fie adoptată în numele Uniunii

               Comisia prezintă proiectul de decizie a Comitetului mixt al SEE în vederea adoptării sale de către Consiliu ca poziție a Uniunii. Comisia speră să poată prezenta aceste documente în cel mai scurt timp în cadrul Comitetului mixt al SEE.

               Conținutul și natura proiectului de decizie a Comitetului mixt al SEE atașat depășesc ceea ce poate fi considerat a reprezenta simple adaptări tehnice în sensul Regulamentului nr. 2894/94 al Consiliului. Prin urmare, poziția Uniunii este stabilită de Consiliu.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede adoptarea unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional care reglementează organismul în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Comitetul mixt al SEE este un organism instituit printr-un acord, și anume Acordul privind SEE. Actul pe care Comitetul mixt al SEE este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolele 103 și 104 din Acordul privind SEE.

               Actul avut în vedere nu completează și nici nu modifică cadrul instituțional al acordului. Prin urmare, temeiul juridic procedural al deciziei propuse este articolul 218 alineatul (9) din TFUE, coroborat cu articolul 1 alineatul (3) din Regulamentul nr. 2894/94 al Consiliului privind normele de punere în aplicare a Acordului privind Spațiul Economic European.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se ia o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul în discuție

               Actul avut în vedere urmărește obiective și include elemente din domeniul normelor financiare și al asistenței financiare. Aceste elemente ale actului avut în vedere sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, temeiul juridic material al deciziei propuse cuprinde următoarele dispoziții: Tratatul privind funcționarea Uniunii Europene, în special articolul 122 și articolul 322 alineatul (1).

               4.3.Concluzie

               Temeiul juridic al deciziei propuse ar trebui să fie articolul 122 și articolul 322 alineatul (1) din TFUE, coroborate cu articolul 218 alineatul (9) din TFUE și cu articolul 1 alineatul (3) din Regulamentul nr. 2894/94 al Consiliului privind normele de punere în aplicare a Acordului privind Spațiul Economic European.

               5.Implicațiile bugetare

               Actul avut în vedere modifică calculul cuantumului veniturilor alocate provenite de la statele AELS care fac parte din SEE adăugate la creditele UE prin (a) reducerea factorului de proporționalitate aferent statelor AELS care fac parte din SEE aplicat sumelor de la liniile de finalizare – fără a crea o lipsă de credite – și (b) includerea creditelor NGEU în calculul contribuției statelor AELS care fac parte din SEE, majorând astfel cuantumul contribuției AELS care fac parte din SEE la programele la care participă statele AELS care fac parte din SEE care beneficiază de credite NGEU: programul Orizont Europa și mecanismul de protecție civilă al Uniunii.

               6.Publicarea actului avut în vedere

               Întrucât actul Comitetului mixt al SEE va modifica Protocolul 32 la Acordul privind SEE privind modalitățile financiare de punere în aplicare a articolului 82, este oportună publicarea acestuia, după adoptare, în Jurnalul Oficial al Uniunii Europene.

               2021/0351 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 32 la Acordul privind SEE privind modalitățile financiare de punere în aplicare a articolului 82

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 122 și articolul 322 alineatul (1), coroborate cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  2
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European (denumit în continuare „Acordul privind SEE”) a intrat în vigoare la 1 ianuarie 1994.

               (2)Legislația Uniunii Europene a fost modificată, în special prin adoptarea Regulamentului (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 și a Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență.

               (3)În temeiul articolului 98 din Acordul privind SEE, Comitetul mixt al SEE, instituit prin articolul 92 din Acordul privind SEE, poate adopta decizii de modificare a Protocolului 32 privind modalitățile financiare de punere în aplicare a articolului 82 din Acordul privind SEE, în conformitate cu articolul 93 alineatul (2) și cu articolele 99, 100, 102 și 103 din acord.

               (4)Prin urmare, dispozițiile Protocolului 32 la Acordul privind SEE ar trebui modificate în consecință.

               (5)Poziția Uniunii în cadrul Comitetului mixt al SEE ar trebui să se bazeze pe proiectul de decizie a Comitetului mixt al SEE din anexa la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului mixt al SEE referitor la modificările propuse ale Protocolului 32 la Acordul privind SEE privind modalitățile financiare de punere în aplicare a articolului 82 se bazează pe proiectul de decizie a Comitetului mixt al SEE atașat la prezenta decizie.

               Articolul 2

               Prezenta decizie intră în vigoare la data adoptării. Se aplică de la 1 ianuarie 2021.

               Adoptată la Bruxelles,

                     Pentru Consiliu,

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61 - 64.

                     (2)

                        JO L 305, 30.11.1994, p. 6.

    ---documentbreak---

               COMISIA EUROPEANĂ
            Bruxelles, 4.11.2021
            COM(2021) 673 final

            ANEXĂ
            la
            Propunerea de DECIZIE A CONSILULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 32 la Acordul privind SEE privind modalitățile financiare de punere în aplicare a articolului 82

               ANEXĂ

               PROIECT DE DECIZIE NR. […] A COMITETULUI MIXT AL SEE

               din […]

               de modificare a Protocolului 32 la Acordul privind SEE privind modalitățile financiare de punere în aplicare a articolului 82

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolul 98,

               întrucât:

               (1)Regulamentul (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 alocă venituri alocate externe suplimentare programului Orizont Europa și mecanismului de protecție civilă al Uniunii. Este oportun să se clarifice în modalitățile financiare de punere în aplicare a articolului 82 din Acordul privind SEE (Protocolul 32 la Acordul privind SEE) că, în scopul calculării contribuțiilor financiare ale statelor AELS, baza de calcul ar trebui să fie majorată cu creditele corespunzătoare veniturilor alocate externe în temeiul articolului 3 alineatul (1) din Regulamentul (UE) 2020/2094 al Consiliului în ceea ce privește participarea lor la aceste programe.

               (2)Articolul 82 din Acordul privind SEE prevede că factorul de proporționalitate pentru contribuțiile statelor AELS la bugetul UE se calculează anual ca raport între PIB-ul statelor AELS și cel al statelor membre ale UE, iar în cazurile în care Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice din 24 ianuarie 2020 stabilește obligația Regatului Unit de a continua să contribuie financiar la bugetul UE proporțional cu cota sa din fondurile angajate în temeiul cadrului financiar multianual 2014-2020, este oportun să se țină seama de PIB-ul Regatului Unit la calcularea factorului de proporționalitate pentru liniile bugetare care prevăd exclusiv plăți pentru finalizarea angajamentelor semnate în temeiul cadrului financiar multianual 20142020.

               (3)Prin urmare, Protocolul 32 la Acordul privind SEE ar trebui modificat în consecință,

               ADOPTĂ PREZENTA DECIZIE:

               Articolul 1

               1.
                     La articolul 1 din Protocolul 32 se adaugă următoarele alineate:

               „10.
                     În scopul calculării contribuției operaționale în temeiul articolului 82 din Acordul privind SEE, creditele de angajament și de plată înscrise în bugetul Uniunii adoptat definitiv pentru anii aplicabili pentru finanțarea programului Orizont Europa [Regulamentul (UE) 2021/695 al Parlamentului European și al Consiliului] și a mecanismului de protecție civilă al Uniunii [Regulamentul (UE) 2021/836 al Parlamentului European și al Consiliului] se majorează cu creditele corespunzătoare veniturilor alocate externe alocate activităților respective în temeiul articolului 3 alineatul (1) din Regulamentul (UE) 2020/2094 al Consiliului de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19
                  1
               .

               11.
                     În scopul calculării factorului de proporționalitate pentru liniile bugetare care prevăd exclusiv plăți pentru finalizarea angajamentelor semnate în temeiul cadrului financiar multianual 2014-2020 și al cadrului financiar multianual precedent, „factorul de proporționalitate” AELS, astfel cum este definit la articolul 82 alineatul (1) din Acordul privind SEE, este egal cu suma rapoartelor dintre, pe de o parte, produsul intern brut, la prețurile pieței, al fiecărui stat AELS și, pe de altă parte, suma produselor interne brute, la prețurile pieței, ale statelor membre ale UE, Regatului Unit și statului AELS respectiv. Acest factor se calculează, pentru fiecare exercițiu bugetar, pe baza celor mai recente date statistice, în conformitate cu articolul 7.

               12.

                     Cu excepția cazului în care se convine altfel de către Comitetul mixt al SEE, în scopul calculării factorului de proporționalitate definit la articolul 82 alineatul (1) din Acordul privind SEE pentru exercițiul bugetar în cursul căruia intră în vigoare, înainte de data de 1 iulie a anului respectiv, un acord privind aderarea unui nou stat membru, astfel cum se menționează la articolul 49 din Tratatul privind Uniunea Europeană, produsul intern brut, la prețurile pieței, al statelor membre ale UE include produsul intern brut, la prețurile pieței, al noului stat membru.

               13.
                     Cu excepția cazului în care Comitetul mixt al SEE convine altfel, în scopul calculării factorului de proporționalitate, astfel cum este definit la articolul 82 alineatul (1) din Acordul privind SEE, pentru exercițiul bugetar în cursul căruia intră în vigoare, după data de 1 iulie a anului respectiv, un acord privind retragerea unui stat membru, astfel cum se menționează la articolul 50 din Tratatul privind Uniunea Europeană, produsul intern brut, la prețurile pieței, al statelor membre ale UE include produsul intern brut la prețurile pieței al statului membru care se retrage.”

               2.
                     În Protocolul 32 se adaugă următorul articol:

               „Articolul 8

               Norme specifice privind participarea la garanțiile bugetare

               Modalitățile financiare specifice pentru contribuțiile statelor AELS legate de participarea la garanțiile bugetare, inclusiv procedura de stabilire a participării financiare la acestea, se stabilesc în acorduri de contribuție specifice care pot completa modalitățile stabilite în prezentul protocol. Contribuția constă într-o contribuție pentru provizionarea parțială a garanției bugetare și asumarea datoriei contingente aferente sau, alternativ, într-o o contribuție în numerar pentru provizionarea integrală a garanției bugetare, pe baza condițiilor prevăzute în acordurile de contribuție specifice.”

               Articolul 2

               Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE
                  2*.

               Se aplică de la 1 ianuarie 2021.

               Articolul 3

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles, […].

                  Pentru Comitetul mixt al SEE,

                  Președintele

                  […]

                     (1)

                        JO L 433I , 22.12.2020, p. 23.

                     (2)
                  *
                        [Au fost semnalate obligații constituționale.] [Nu au fost semnalate obligații constituționale.]